31. ΑΠΟΦΑΣΗ ΥΠΟΥΡΓΟΥ ΚΟΙΝΩΝΙΚΩΝ ΥΠΗΡΕΣΙΩΝ Αριθ. Α6 / 8079 της 10 / 15 Σεπτ. 1981 (ΦΕΚ Β’ 553) Περί επιστροφής φαρμάκων των οποίων η ισχύς έληξε πριν από τη δημοσίευση του Νόμ. 1132/81. Έχοντας υπόψη: 1.Τις διατάξεις του άρθρ. 2 του Νόμ. 1132/81 «περί υποχρεωτικής πωλήσεως φαρμάκων δια των φαρμακείων εις σταθεράς λιανικάς τιμάς και άλλων τινών διατάξεων». 2.Την κοινή απόφαση του Πρωθυπουργού και του Υπουργού Κοινωνικών Υπηρεσιών αριθ. 1029/80 «περί εκχωρήσεως αρμοδιοτήτων στους Υφυπουργούς Κοινωνικών Υπηρεσιών», αποφασίζουμε: 1.Ορίζουμε ότι τα φάρμακα που βρίσκονται στα φαρμακεία και τις φαρμακαποθήκες και των οποίων η ισχύς έληξε πριν από τις 27.2.81 (ημερομηνία δημοσιεύσεως στην Εφημερίδα της Κυβερνήσεως του Νόμ. 1132/81) μπορεί να επιστραφούν ως τις 31.12.81 στους παραγωγούς, εισαγωγείς, αντιπροσώπους και παρασκευαστές εφ’ όσον η ημερομηνία λήξεώς τους δεν είναι παλαιότερη από έξι (6) μήνες της 27.2.81. Οι παραγωγοί, εισαγωγείς, αντιπρόσωποι και παρασκευαστές υποχρεούνται στην παραλαβή των επιστρεφομένων ως ανωτέρω φαρμάκων πιστώνοντας τα φαρμακεία και τις φαρμακαποθήκες με το 50% της αξίας τους. Τα ανωτέρω ισχύουν και για τα φάρμακα που η ισχύς τους έληξε μετά την ημερομηνία δημοσιεύσεως του Νόμ. 1132/1981 αλλά σε χρόνο λιγότερο εκείνου που ορίζεται με το νόμο αυτόν για την παραλαβή τους από τους υποχρέους. 2.Καθορίζουμε ως ημερομηνίες λήξεως των φαρμάκων που έχουν διάρκεια ισχύος μικρότερη των τριών ετών, την 30 Ιουνίου και την 31 Δεκεμβρίου εκάστου έτους, ανάλογα με το χρόνο παρασκευής τους. 3.Ο Πανελλήνιος Φαρμακευτικός Σύλλογος και οι Σύλλογοι των Παραγωγών και Αντιπροσώπων, προς τους οποίους κοινοποιείται η απόφαση αυτή, παρακαλούνται να ενημερώσουν σχετικά τα μέλη τους για συμμόρφωση προς τα ανωτέρω. 